贈謝彥翔建安人九歲異人與藥至今不食建安有梅子真升仙處
作者：朱松
朝代：宋

paragraphs: 我本世味薄，寸田足自營。
年來荆棘盡，稍有梨棗萌。
但恐骨相凡，未敢希長生。
陳留達人後，未齓犀角盈。
舊遊記三山，幽夢徹九清。
爾來三十年，但覺膏粱腥。
幽尋飯綠髓，默卧誦黄庭。
顧我塵土中，深慰夙心傾。
仙人吳門卒，解后煩寄聲。
相期朝金闕，鶴馭何時征。